**Wipeout 3**, julkaistu Euroopassa ja Japanissa nimellä **Wip3out**, on tulevaisuuteen sijoittuva ajopeli, jonka on suunnitellut ja julkaissut Psygnosis ainoastaan PlayStation -pelialustalle. Wipeout 3 on Wipeout-pelisarjan neljäs osa, ja se julkaistiin Euroopassa ja Pohjois-Amerikassa syyskuussa 1999. Se oli ensimmäinen Psygnosisin Leedsin studion julkaisema videopeli. Peli julkaistiin uudelleen Euroopassa elokuussa 2000 nimellä *Wipeout 3: Special Edition*. Pelaajan tehtävänä on ohjata erittäin nopeita antigravitaatiokilpureita ja käyttää aseita saadakseen muut kilpailijat ulos kisasta.

Psygnosisin kehittäjät pyysivät The Designers Republicia luomaan yksinkertaisen värimaailman, valikot sekä radat. Psygnosisin omien työntekijöiden mukaan vaatimuksena oli "uskottavan todellisuuden" toteutuminen. *Wipeout 3* on yksi harvoista Playstation-peleistä, joita voi pelata korkearesoluutiotilassa. Merkittävää on myös se, että pelissä on mahdollisuus korjata laajakuvaa. Pelin soundtrack on sekoitus teknoa ja electronicaa. Kappaleet on valinnut DJ Sasha, ja häntä avustivat Orbital ja The Chemical Brothers.

Peli sai paljon hyvää palautetta kriitikoilta, varsinkin grafiikasta, musiikista ja muotoilun pienistä yksityiskohdista. Pelin vaikeus ja uuden sisällön puuttuminen olivat suurimmat kritiikin kohteet. Vaikka peli sai hyvää palautetta, se oli taloudellisesti pettymys. *Wipeout 3* oli pelisarjan viimeinen Playstationille julkaistu osa. Seuraava osa, Wipeout Fusion, julkaistiin PlayStation 2:lle.

Pelaaminen
----------

Kuvakaappaus pelistä
*Wipeout 3* on ajopeli, jossa on samat perusasiat kuin edeltäjissään. Pelaaja osallistuu F7200 Anti-Gravity Race League -kilpasarjaan. Pelaaja ohjaa tulevaisuuden antigravitaatiokilpuria, jonka omistavat kilpa-ajoyritykset. Pelissä on kahdeksan rataa ja neljä piilotetettua prototyyppirataa. Jokainen alus on suojattu energiakilvellä, joka suojaa pelaajaa vahingoilta. Jos kilpi on pois päältä, pelaaja voidaan suistaa radalta. Kilpi voidaan ladata varikolla: mitä vähemmän aikaa viettää varikkosuoralla, sitä vähemmän kilpi latautuu.

Kilven lisäksi jokaisessa kilpurissa on paineilmajarrut, jotta kilpuria voi hallita tiukoissa mutkissa. Pelissä on myös "hyper-boost"-painike, joka tuo hetkellisesti lisää vauhtia. Se vie kuitenkin energiaa kilvestä, mikä tekee kilpurista haavoittuvamman.

Jokaisella kilparadalla on hajallaan aseverkkoja, jotka antavat helpotusta peliin. *Wipeout 3* sisältää uusia aseita sekä viisi edellisistä peleistä tuttua asetta. Aseet on jaettu puolustaviin ja hyökkääviin: esimerkiksi kilpi suojaa kilpuria vahingoilta, ja raketeilla, ohjuksilla ja miinoilla voi yrittää suistaa vastustajan ulos. Pelaajat voivat käyttää myös autopilottia selvitäkseen vaikeista käännöksistä.

Tavallisessa pelitilassa kolme parasta kilpuria saavat mitalit. Jokaisen kilpailijan tulee ohittaa väliaikapiste tietyn ajan kuluessa tai hänet hylätään. Voittamalla kultamitaleja pelaaja voi avata uusia ratoja ja kilpureita. *Wipeout 3* sisältää myös muita pelitiloja, kuten tilan, jossa haasteena on lyödä tietty aika. "Eliminator"-tilassa pelaajat saavat pisteitä vahingoittamalla muita kilpureita ja ajamalla kierroksia. "Tournament"-tilassa pelaaja kilpailee useilla radoilla ja saa pisteitä sijoituksensa mukaan.

Kehittäminen
------------

Kehittäessään seuraavaa *Wipeout*-sarjan peliä Psygnosis vaati edellisten pelien luojia tarkastelemaan niistä saatuja yksilöllisiä ajokokemuksia. Psygnosis halusi tehdä pelistä helpon uusille pelaajille, joten siihen tehtiin nopeavauhtisia kilpureita ja vanhat radat pidettiin helppoina uusille pelaajille. Peli vaikeutuu uusien ratojen myötä, joten se säilyy mielenkiintoisena myös kokeneille pelaajille. *Wipeout 3* oli pelisarjan ensimmäinen peli, jossa ohjaamiseen käytettiin analogisia sauvoja, mikä takasi tasaisemman ohjauksen.

Psygnosis pyysi graafiseen suunnitteluun keskittyneeltä The Designers Republicilta apua suunnitteluun. The Designers Republic, joka on tunnettu teknoalbumien kansikuvista, suunnitteli pelin kuvakkeet, tuloslistat, värimaailman sekä oman kirjasintyypin. Futurististen ratojen ulkonäköä ja niiden tuntemista rajoitettiin, jotta pelissä säilyisi tietynlainen, uskottava herkkyys. Johtava suunnittelija Nicky Westcott sanoi: *[Psygnosis] yritti tehdä tulevaisuuden maailmasta realistisen, joten taivaasta ei tehty myrkynoranssia, siellä ei ole kymmentä kuuta lentelemässä ympäriinsä eikä maailma näytä tulleen hulluksi. Se on hyvin hillitty ja paljon tarkempi*. Pelin grafiikoita oltiin kehitetty edellisiin osiin verrattuna, ja se oli pelisarjan ensimmäinen osa, jota pystyi pelaamaan korkean resoluution tilassa (640×480 tai 480i).

### Musiikki

Sarjan edellisten osien tapaan *Wipeout 3* sisälsi musiikkia tekno- ja electronica-artisteilta, kuten The Chemical Brothersilta, Orbitalilta ja Propellerheadsilta. Psygnosisin kehitysmanageri Enda Carey toi musiikin mukaan pelin kehitykseen jo alussa sen sijaan, että se olisi ollut vain viime hetken lisäys. Toisin kuin edellisten osien soundtrackeissä, tässä pelissä oli yksi musiikkijohtaja, DJ Sasha, joka työskenteli artistien kanssa saadakseen aikaan yhtenäisen soundtrackin. Sasha lisäsi soundtrackiin lukuisia omia kappaleitaan, jotka hän oli tehnyt peliä varten. Pelin jakelualustana oli Mixed Mode CD, mikä mahdollisti soundtrackin soittamisen tavallisissa levysoittimissa. Markkinoidakseen peliä ja soundtrackia Psygnosis sponsoroi DJ Sashalle *Global Underground* -nimisen kiertueen.

| *Wipeout 3* kappalelista |
| --- |
| Nro | Nimi | Sävel | Kesto |  |
| 1. | Feisar | DJ Sasha | 4.06 |
| 2. | Kittens | Underworld | 3.06 |
| 3. | Icaras | Sasha | 4.19 |
| 4. | Know Where To Run | Orbital | 4.12 |
| 5. | Auricom | Sasha | 4.12 |
| 6. | Surrender | MKL | 3.42 |
| 7. | Lethal Cut | Propellerheads | 3.41 |
| 8. | Goteki 45 | Sasha | 4.17 |
| 9. | Under The Influence | The Chemical Brothers | 4.14 |
| 10. | Pirhana | Sasha | 4.15 |
| 11. | Control | MKL | 3.42 |
| 12. | Avenue | Paul van Dyk | 4.03 |
| 13. | Xpander | Sasha | 4.07 |

Vastaanotto
-----------

Yleensä kriitikoiden suhtautuminen peliin oli positiivista. Arviolta 87 prosenttia 29 arvioijasta piti peliä hyvänä GameRankingsin arvion mukaan, ja se sai 89 pistettä sadasta Metacriticiltä. IGN nimesi pelin pelisarjan helppokäyttöisemmäksi, ja sivuston mukaan peli oli 92. paras vuonna 2009. Hyvästä palautteesta huolimatta *Wipeout 3* ei ollut taloudellinen menestys.

Nopeatempoisuus ja grafiikat olivat kriitikoiden mielestä selvästi pelin vahvuudet. The Guardianin Jack Schofield oli yllättynyt yksityiskohtien tasosta ja sanoi, että "grafiikat ovat paremmat kuin mihin uskoisi PlayStationin pystyvän". Game Revolutionin arvostelijat ylistivät pelin uusia ominaisuuksia, etenkin uusia aseita ja mahdollisuutta kaksinpeliin. The Designers Republicin työtä kehuttiin, kisojen tapahtumapaikkoja pidettiin hyvin todenmukaisina ja kappalevalikoimaa hyvänä.

Arvostelijat nimesivät pelin suurimmaksi virheeksi jyrkät mutkat. *The San Diego Union-Tribune* -lehden toimittaja David Canter sanoi, että vaikeustason kehittyminen oli "naurettavaa" ja "Tournament"-tilassa vaikeustaso nousi suoraan "erittäin helposta erittäin vaikeaan". Tosin analogisen sauvan käyttämisen todettiin helpottavan kilpurin hallintaa.

Arvostelijat, jotka antoivat pelille huonon arvion, olivat pettyneitä siihen, että peli liikkui hieman uusilla urilla. The Timesin Stuart Miles myönsi *Wipeout 3:n* olevan hyvä peli, mutta hän oli odottanut siltä paljon enemmän: "Ohjelmoijien olisi pitänyt keskittyä enemmän yleiseen ulkonäköön eikä sen sijaan kehittää nykyistä pelattavuutta." Gamasutran Alistair Wallace vertasi peliä sen edeltäjään, *Wipeout 2097:ään*: "Nautin Wipeout 3:sta – –mutta uskon että sarjasta ovat loppuneet ideat. Silmukan silmukoiden tekeminen ei ole iso asia". GameSpotin yhteenvedossa todettiin, että *Wipeout 3* on loistava kilpa-ajopeli mutta se ei silti voita *Wipeout 297:ää* parhaana futuristisena kilpa-ajopelinä.

Uusintajulkaisu ja jatko-osa
----------------------------

Pelin erikoisversio julkaistiin yksinomaan Euroopassa 14. heinäkuuta 2000.. *Wipeout 3 Special Edition* sisälsi muutamia pieniä muutoksia pelattavuuteen, kuten kilpureiden fysiikkaan, automaattitallennukset ja tekoälyn vikojen korjaukset. Siihen oli lisätty myös kahdeksan rataa edellisistä Wipeout peleistä (kolme *Wipeoutista* ja viisi *Wipeout 2097:stä*) ja kaksi piilotettua prototyyppirataa, jotka olivat olleet saatavilla vain Japanin versiossa. Näin ratojen lukumäärä nousi 22:een. *Special Edition* mahdollisti myös neljän hengen pelaamisen kahta televisiota ja kahta konsolia käyttäen. *Wipeout 3* oli pelisarjan viimeinen osa, joka julkaistiin Playstationille. Pelisarjan seuraava osa, *Wipeout Fusion*, julkaistiin 2002 ainoastaan PlayStation 2:lle. Peli esitteli uusia ratoja, kilpureita, aseita sekä parannellun tekoälyn.

Lähteet
-------

1. 1 2  WipeOut 3 *Playstation*. Sony Interactive Entertainment LLC. Viitattu 16.3.2020. (englanniksi)
2. ↑  WipEuout 3 – PlayStation *ign.com*. IGN Entertainment, Inc. Viitattu 22.4.2013. (englanniksi)
3. ↑  Racing By Design: The Complete History of WipEout.  *Retro Gamer issue*, huhtikuu 2012, nro 102, s. 68.  Imagine Publishing Ltd.   (englanniksi)
4. 1 2  Wipeout 3 Special Edition *gamespot.com*. CBS Interactive Inc. Viitattu 22.4.2013. (englanniksi)
5. 1 2 3  Herz, J.C.: The Game as Elegant Fashion Statement *nytimes.com*.  16.9.1999. The New York Times Company. Viitattu 22.4.2013. (englanniksi)
6. ↑  Wipeout 3 *absolute-playstation.com*. Absolute PlayStation. Viitattu 22.4.2013. (englanniksi)
7. 1 2  Wipeout 3 – Game – Gameplay *wip3out.com*. Sony Computer Entertainment Europe. Viitattu 22.4.2013. (englanniksi)
8. 1 2 3 4 5  Canter, David: Wipeout 3 by Psygnosis.  *The San Diego Union-Tribune*, 26.10.1999, s. 19.  The San Diego Union-Tribune, LLC.   (englanniksi)
9. 1 2  Miles, Stuart: Not quite a Wipeout, but....  *The Times*, 1.9.1999, s. 8.  Times Newspapers Limited.   (englanniksi)
10. ↑  Wipeout 3 – Game – Modes *wip3out.com*. Sony Computer Entertainment Europe. Viitattu 23.4.2013. (englanniksi)
11. ↑  Wipeout 3 *ign.com*.  18.8.1999. IGN Entertainment, Inc. Viitattu 23.4.2013. (englanniksi)
12. 1 2  Scholfield, Jack: Games review: Ripe wipe.  *The Guardian*, 2.9.1999, s. 6.  Guardian News and Media Limited.   (englanniksi)
13. 1 2  The Return of the Game That Kickstarted an Era; Psygnosis Announces Complete Band Lineup for Wipeout 3.  *Business Wire*, 12.7.1999, s. 1.  Business Wire.   (englanniksi)
14. ↑  Psygnosis and DJ Sasha Begin the Summer Groove *ign.com*.  1.7.1999. IGN Entertainment, Inc.. Viitattu 23.4.2013. (englanniksi)
15. ↑  Wipeout 3 – Various Artist *last.fm*. Last.fm Ltd. Viitattu 23.4.2013. (englanniksi)
16. 1 2  Wipeout 3 for PlayStation *gamerankings.com*. CBS Interactive Inc.. Viitattu 23.4.2013. (englanniksi)
17. 1 2  Wipeout 3 for PlayStation *metacritic.com*. CBS Interactive Inc.. Viitattu 23.4.2013. (englanniksi)
18. ↑  プレイステーション - WIP3OUT (ワイプアウト3).  *Weekly Famitsu*, {{{Vuosi}}}, nro 915, s. 23.  Enterbrain, Inc..   (japaniksi)
19. ↑  Wipeout 3 Critic Reviews *toptenreviews.com*. TechMediaNetwork. Viitattu 23.4.2013. (englanniksi)[vanhentunut linkki]
20. 1 2 3  Wipeout 3 review *gamerevolution.com*.  1.10.1999. CraveOnline Media, LLC. Viitattu 23.4.2013. (englanniksi)
21. 1 2 3  Fielder, Joe: Wipeout 3 review *gamespot.com*.  27.9.1999. CBS Interactive Inc.. Viitattu 23.4.2013. (englanniksi)
22. 1 2 3  Sanchez, Rick: Wipeout 3 *ign.com*.  24.9.1999. IGN Entertainment, Inc.. Viitattu 23.4.2013. (englanniksi)
23. ↑  IGN Top 100 Games 2007 – 92. WipEout 3 *ign.com*. IGN Entertainment, Inc..  Arkistoitu 14.4.2012. Viitattu 23.4.2013. (englanniksi)
24. 1 2  Salgado, Carlos: Hall of Fame – Wipeout *gamespy.com*.  1.3.2004. IGN Entertainment, Inc. Viitattu 23.4.2013. (englanniksi)
25. ↑  Mitchell, John: Tripping out on a wicked race experience.  *New York Daily News*, 20.9.1999, s. 4.  NYDailyNews.com.   (englanniksi)
26. ↑  Cheung, Kevin: Review: WipEout 3 *gaming-age.com*.  27.9.1999. Gaming Age.  Arkistoitu 7.5.2008. Viitattu 23.4.2013. (englanniksi)
27. ↑  Wallis, Alistair: Desert Island Games: Creative Assembly's Dan Toose (Medieval II: Total War) *gamasutra.com*.  14.5.2007. CMP Media LLC.  Arkistoitu 24.6.2008. Viitattu 23.4.2013. (englanniksi)
28. ↑  WipEout 3: Special Edition *ign.com*. IGN Entertainment, Inc.. Viitattu 23.4.2013. (englanniksi)
29. ↑  Wipeout 3 Special Edition.  *Official UK PlayStation Magazine*, elokuu 2000, nro 61.  Future Publishing UK.   (englanniksi)
30. ↑  Dunham, Jeremy: BAM! Entertainment to Publish WipEout and Dropship in the States *ign.com*.  21.3.2002. IGN Entertainment, Inc.. Viitattu 23.4.2013. (englanniksi)